Liderii galeriilor Dinamo și Steaua, ridicați de poliție și duși la audieri. Unii dintre ei au fost luați de la aeroport
Un nou dosar penal privind violențele de pe stadioane a fost deschis de procurori. Lideri din galeriile Dinamo și Steaua au fost ridicați de poliție miercuri dimineață și au fost duși la audieri.
Audierile se desfășoară la Institutul de Studii pentru Ordine Publică pentru că este vorba despre un număr mare de martori, dar și de suspecți aduși de polițiști în acest dosar.
Este vorba despre 26 de mandate de aducere și 15 mandate de percheziții în București, Ilfov și Giurgiu.
O parte dintre cei aduși la audieri au fost ridicați de aeroport, fiind vorba despre persoane care au participat la violențele de la meciul Dinamo - UTA desfășurat pe 8 martie, pe stadionul Arcul de Triumf.
Încă de atunci jandarmii au observat că grupurile de suporteri se adună în jurul stadionului și intră în conflict unii cu alții. Violențele au continuat și pe stadion. Acolo, unii dintre suporteri au aruncat cu torțe pe teren, cu petarde, au rupt scaune și s-au luat la bătaie inclusiv pe suprafața de joc, producând și pagube.
În baza imaginilor surprinse de camerele de supraveghere ale arenei sportive, aceștia au fost identificați, iar miercuri polițiștii din cadrul serviciului organizat special pentru destructurarea acestor grupări care comit acte de violență i-au ridicat din case, fiind aduși la audieri.
Printre cei aduși la audieri se numără și liderul galeriei CSA Steaua.